Oradea.ro

Lansare de carte: Moștenirea lui Corneliu Coposu - Principii și valori pentru eternitate
2026-02-07 12:00 - 14:00 (Europe/Helsinki) | Muzeul Orașului Oradea, Piața, Aleea Emanuil Gojdu 39-41, Oradea, Bihor, 410067, România
Muzeul Țării Crișurilor Oradea – Complex Muzeal, în parteneriat cu Consiliul Județean Bihor, Primăria Municipiului Oradea și Fundația „Corneliu Coposu”, organizează evenimentul de lansare a cărții Moștenirea lui Corneliu Coposu – Principii și valori pentru eternitate. Acesta va avea loc sâmbătă, 7 februarie a.c., ora 12.00, la secția Muzeul Orașului Oradea (Piața Mihai Viteazul nr. 39-41), în Sala cu Grifoni.
Volumul „Moștenirea lui Corneliu Coposu. Principii și valori pentru eternitate”, apărut la Editura Fundației Academia Civică, 2025, reunește 38 de eseuri semnate de elevi, studenți și doctoranzi, laureați ai celor zece ediții ale Concursului de eseuri „Corneliu Coposu”, desfășurat între anii 2016–2025. Conține o prefață de Ion-Andrei Gherasim, președintele Fundației „Corneliu Coposu”, și este editat de Cosmin Budeancă. Cartea reflectă actualitatea valorilor și principiilor promovate de Seniorul politicii românești, oferind o perspectivă tânără asupra moștenirii sale morale și civice.
Evenimentul va fi moderat de către prof. univ. dr. Gabriel Moisa – manager Muzeul Țării Crișurilor Oradea – Complex Muzeal. Vor lua cuvântul: Ion-Andrei Gherasim, președinte Fundația „Corneliu Coposu”; lector. univ. dr. Mihai Maci de la Facultatea de Istorie, Relaţii Internaţionale, Științe Politice și Științele Comunicării (Universtitatea din Oradea), respectiv Alexandru Șișeștean, masterand la Facultatea de Științe Politice, (Universitatea Babeș-Bolyai din Cluj-Napoca), câștigătorul în 2025 al premiului II la concursul de eseuri.

Lansare de carte - „Nicolae Iorga și seducția fascismului italian”
2025-10-24 18:00 - 20:00 | Biblioteca Judeteana Gheorghe Sincai, Armatei Romane 1A, Oradea, Bihor, 410, Romania
Volumul „Nicolae Iorga și seducția fascismului italian” a istoricului Georgiana Țăranu, profesor la Universitatea „Ovidius” din Constanța, se va lansa vineri, 24 octombrie 2025, ora 18.00, la noul spațiu de evenimente Humanitas, librăria-cafenea din cadrul Bibliotecii Județene „Gheorghe Șincai” Oradea și va fi urmat de o dezbatere cu publicul și o sesiune de autografe.
Cartea are la bază lucrarea de doctorat a autoarei obținută la Institutul de istorie Nicolae Iorga din capitală, fiind rezultatul a 10 ani de efort de cercetare în arhivele românești și italiene, inclusiv cele ale Vaticanului.
Vor fi în dialog cu autoarea, Raluca Lazarovici Vereș, doctor în istorie și doctor în filologie, decorată cu ordinaul Steaua Italiei în grad de cavaler pentru merite culturale, cofondator al editurii Ratio et Revelatio din Oradea, și conf. univ. dr. abil Florin Ardelean, din cadrul Facultății de Istorie, Relaţii Internaţionale, Ştiinţe Politice şi Ştiinţele Comunicării (Universitatea Oradea).
Volumul, care deja se bucură de o deosebită recepție la nivel național, nu doar în mediul academic, dar mai ales al publicului curios, în ciuda complexității subiectului tratat, a surselor ample și documentării judicioase, este ușor de parcurs, rezultat al talentului scriitoricesc al autoarei – un adevărat maraton într-un manual cu iz de roman istoric.

Lansare de carte - Copiii pribegi ai Ardealului
2025-09-10 17:00 - 19:00 | Bihor
Miercuri, 10 septembrie, de la ora 17:00 va avea loc la Muzeul Țării Crișurilor (str Armatei Romane, nr 1A), în sala de conferințe, lansarea de carte ”Copiii pribegi ai Ardealului” de Augustin Tărău.
Moderatorul evenimentului va fi prof.univ.dr Sorin Șipoș.
Cartea va fi prezentată de prof.univ.dr Gabriel Moisa și prof.univ.dr Sorin Șipoș.

Lansare de carte - Sinagoga AACHAVAS RHEIM
2025-05-09 16:00 - 18:00 | Sinagoga Aachavas Rheim, strada Primariei, 25, Oradea, Romania
La 30 de ani de la prima publicare în limba română, Editura Hasefer aduce în atenția cititorilor două ediții noi ale cărților ”Evreii din Oradea” și ”Decalog însângerat” scrise de Téreza Mózes.
Evenimentul de lansare a celor două cărți va avea loc la Sinagoga AACHAVAS RHEIM vineri, 9 mai, ora 16.00.
Intrarea este liberă!
Cartea ”Evreii din Oradea” face parte din bogata tradiție a monografiilor comunităților evreiești din România, publicate de-a lungul ultimelor trei decenii de Editura Hasefer și rămâne una dintre cărțile de referință despre istoria evreilor din țară.
Născută în noiembrie 1919, Téreza Mózes a învățat la Oradea și a suferit alături de ceilalți evrei din oraș, atât sub administrația românească, cât și sub cea maghiară. A fost nevoită să renunțe la studiile și pasiunea sa pentru etnografie, apoi a urmat ghetoul, alături de ceilalți 30.000 de evrei orădeni. A fost deportată și a supraviețuit lagărelor Auschwitz, Riga Spilva, Kaiserwald, Stutthoff, Gutau. Memoriile acelei perioade cumplite se găsesc în volumul Decalog însângerat.După război și-a reluat studiile, încheiate cu o licenţa în istoria artei, etnografie şi limba franceză şi cu o teză de doctorat despre portul popular din nord-vestul Transilvaniei.Etnograf, critic de artă și muzeograf, Téreza Mózes a avut o contribuție remarcabilă în cercetarea etnografică, fiind unul dintre cei mai importanți specialiști în portul popular românesc. Studiile și cărțile sale contribuie încă la o mai bună cunoaștere a vieții evreiești din România și a spațiului cultural românesc în general.Cartea ”Evreii din Oradea” face parte din bogata tradiție a monografiilor comunităților evreiești din România, publicate de-a lungul ultimelor trei decenii de Editura Hasefer și rămâne una dintre cărțile de referință despre istoria evreilor din țară.

Lansarea volumului - "Rîbnița însângerată. Mărturii din acele zile. Cu o corespondență între supraviețuitori"
2025-04-25 17:00 - 19:00 | Sinagoga Aachavas Rheim, strada Primariei, 25, Oradea, Romania
Oradea Heritage și Editura Ratio et Revelatio vă invită vineri, 25 aprilie 2025, la ora 17.00, la Muzeul Istoriei Evreilor din Oradea – Sinagoga Aachvas Rheim la lansarea volumului Rîbnița însângerată. Mărturii din acele zile. Cu o corespondență între supraviețuitori, Editori: Mihaela Gligor și Ofelia Thirer (colecția „Authentica”, coordonată de Raluca Lazarovici Vereș, Editura Ratio et Revelatio, Oradea, 2024).
Acest volum de maximă importanță pentru istoriografia românească descrie, prin documente de arhivă și mărturii inedite, un eveniment unic prin cruzimea lui: masacrul din lagărul de la Rîbnița (Transnistria). Matei Gall, Pinhas Fischbach și Isac Valter au fost singurii trei supraviețuitori. Volumul de față conține – în premieră absolută – mărturiile a doi dintre ei: Pinhas Fischbach și Isac Valter. Povestea cutremurătoare e întregită de o corespondență fascinantă, purtată între Matei Gall, Pinhas Fischbach și Ihiel Benditer (fost deținut în lagărul de la Vapniarca). Documentele de arhivă (aflate în păstrare la Arhivele Naționale ale României / Serviciul Arhive Naționale Istorice Centrale și United States Holocaust Memorial Museum Washington, D.C.) și celelalte materiale incluse în Anexe aduc alte informații prețioase. Volumul beneficiază de o Introducere amplă, semnată de Paul A. Shapiro și poartă Prefața lui Radu Ioanid.
La eveniment vor lua cuvântul:
Mihaela Gligor – cercetător principal, Institutul de Istorie „George Barițiu” al Academiei Române filiala Cluj-Napoca
Ofelia Thirer – Israel
Robert Shorr – director JCC Oradea, director Departament Cultură & Media FCER-CM
Robert Jehoshua Rezmuves – oficiant de cult, Sinagoga Mare Ortodoxă Oradea
Cristina Pușcaș – istoric, Oradea
Raluca Lazarovici Vereș – cercetător independent, director editorial cofondator Editura Ratio et Revelatio, Oradea.
„Volumul de față conține noi detalii cutremurătoare despre asasinarea de către trupe SS în complicitate cu gardieni români, în martie 1944, în închisoarea Rîbnița din Transnistria, a zeci de comuniști români evrei.” (Radu Ioanid)
„Persoanele ale căror soartă, mărturii și corespondență postbelică constituie subiectul principal al acestui volum au împărtășit o experiență zdrobitoare. Matei Gall, Pinhas Fischbach și Isac Valter au fost singurii trei supraviețuitori ai masacrului a 54 de deținuți evrei care a avut loc în închisoarea românească de la Rîbnița în noaptea de 19-20 martie 1944.” (Paul A. Shapiro)
„Prezenta ediție are un scop documentar. Intenția ei este una strict științifică și anume aceea de a completa – prin documente de primă mână – istoria unui eveniment unic prin cruzimea lui.” (Mihaela Gligor și Ofelia Thirer)
Intrarea este liberă.

Lansare de carte - Cum am devenit roman? Însemnările unui asimila(n)t
2025-01-29 17:00 - 19:00 | Casa Darvas – La Roche, Iosif Vulcan 11, Oradea, Bihor, România
Editura Ratio et Revelatio, în colaborare cu Oradea Heritage, vă invită miercuri, 29 ianuarie a.c., de la ora 17.00, la o dublă lansare de carte a scriitorului orădean Ervin Székely. Evenimentul va fi găzduit de Casa Darvas – La Roche și este dedicat atât publicului de limbă română, cât și celui de limbă maghiară.
Autorul s-a născut în anul 1957, la Salonta. A absolvit Facultatea de Drept a Universității „Babeș-Bolyai”, din Cluj-Napoca. A ocupat posturi de consilier juridic și a lucrat ca jurnalist. În perioada 1992-2004 a fost deputat în Parlamentul României și a ocupat funcția de secretar de stat în Ministerul Sănătății.
Colaborarea cu editura Ratio et Revelatio a debutat în 2019, cu volumul „Carte de bucate și de dragoste”, apărut atât în limba română, cât și maghiară, și s-a dovedit foarte fructuoasă. În anul 2023, a apărut, în limba maghiară, romanul „Szerelem, Szeku, idegméreg”, ca un an mai târziu să fie publicată și traducerea în limba română: „Dragostea, Securitatea și neurotoxina”. Tot în acest an, a văzut lumina tiparului și a doua ediție a volumului care s-a bucurat de un mare succes „Cum am devenit român. Însemnările unui asimila(n)t”.
„Să nu ne ascundem după deget, doamnelor și domnilor: ceea ce scriu eu aici este un roman de consum. Nici mai mult, nici mai puțin. Nu căutați aici răspunsuri la marile întrebări existențiale. Dar parcă cuprinde ceva din ceea ce am trăit sau am văzut în viață. Ei bine, eu caut tocmai aceste amintiri comune, generaționale, și încerc să le și explic. Și poate că fix asta e problema”, scrie Ervin Székely în „Dragostea, Securitatea și neurotoxina”.
Despre cele două volume vor vorbi, alături de autor, Judit Simon și Cristina Pușcaș.
Moderatoarea evenimentului va fi Raluca Lazarovici Vereș, cofondatoarea editurii Ratio et Revelatio, prima orădeancă onorată cu Ordinul Steaua Italiei în grad de Cavaler.
